b"\n_START_ARTICLE_\nDirector d'orquestra\n_START_PARAGRAPH_\nDirector d'orquestra \xc3\xa9s el t\xc3\xadtol de qui s'encarrega, en un context orquestral, d'equilibrar i millorar els resultats sonors. Arturo Toscanini, \xc3\xa0mpliament reconegut com un dels millors directors del seu temps, n'\xc3\xa9s un exemple. Els directors que actualment s\xc3\xb3n reconeguts com els millors a nivell mundial s\xc3\xb3n els mestres Simon Rattle, Valeri Gu\xc3\xa9rguiev, Zubin Mehta i Gustavo Dudamel._NEWLINE_La gran majoria d'orquestres actuen amb director tot i que n'hi ha que en prescindeixen. Algunes tenen director titular i algunes nom\xc3\xa9s de convidats. De directors n'hi ha: que dirigeixen amb batuta i que ho fan sense, que mouen els canyells i que no, que defineixen les pulsacions i els compassos d'una manera inequ\xc3\xadvoca i n'hi ha que tracen moviments d'acord amb altres par\xc3\xa0metres, que van alhora amb l'orquestra i que van per davant._NEWLINE_S\xc3\xb3n deures del director d'orquestra escoltar i reaccionar per equilibrar el so que produeix la orquestra, aix\xc3\xad com portar el tempo, indicar l'entrada de cada instrument, marcar els accents din\xc3\xa0mics i ag\xc3\xb2gics i dur a terme qualsevol altra instrucci\xc3\xb3 rellevant deixada a la partitura pel compositor. Tamb\xc3\xa9 s\xc3\xb3n deures del director d'orquestra coordinar els assaigs i unificar la idea musical._NEWLINE_Cal notar que si b\xc3\xa9 les funcions de cada director s\xc3\xb3n les mateixes, la forma en les que la duen a terme \xc3\xa9s el que els o les distingeix. Normalment, cada partitura usa termes que es presten a diferents graus d'ambig\xc3\xbcitat, i per aix\xc3\xb2 s\xc3\xb3n subjectes a la interpretaci\xc3\xb3 del director._NEWLINE_S'ha dit per aix\xc3\xb2 que cap versi\xc3\xb3 d'una pe\xc3\xa7a no \xc3\xa9s exactament igual a cap altra, ni tan sols quan s\xc3\xb3n fetes per un mateix director en dues ocasions diferents. Per exemple, \xc3\x8dgor Stravinski, qui va dirigir almenys sis enregistraments de la seva obra La consagraci\xc3\xb3 de la primavera, va notar que cada una d'elles era clarament diferent de les altres._NEWLINE_De vegades, si el compositor \xc3\xa9s present en els assaigs de la seva obra, pot canviar d'opini\xc3\xb3 sobre el que va escriure a la partitura i informar-ne al director. Aquest \xc3\xa9s normalment el que pot succeir en la preparaci\xc3\xb3 d'una estrena mundial de l'obra."